12/03/2012 | Administración LocalMunicipal
Oroso
Anuncio

Asunto: elevación automática a definitivo do acordo provisional polo que se aprobou o Regulamento da organización do acollemento civil no Concello de Oroso. Transcorrido o prazo de exposición ao público do acordo provisional polo que se aprobou dito regulamento, do 24/11/2011 (BOP núm.236 do 13/12/2011), sen que se presentase reclamación algunha, dito acordo queda elevado automaticamente a definitivo (artigo 49 da Lei 7/1985, de 2 de abril, reguladora das bases do réxime local). Contra este acordo definitivo, poderán os interesados interpoñer directamente recurso contencioso-administrativo ante a Xurisdicción Contencioso-Administrativa da Provincia da Coruña, no prazo de dous meses contados a partir do día seguinte ao da súa publicación e o texto íntegro do regulamento no Boletín Oficial da Coruña. REGULAMENTO DA ORGANIZACIÓN DO ACOLLEMENTO CIVIL NO CONCELLO DE OROSO Normas reguladoras da organización dos acollementos civis do Concello de Oroso O acollemento civil ten un carácter civil e laico. Artigo 1º O Concello de Oroso establece a posibilidade de celebrar actos de acollemento civil que terán un carácter administrativo para cuxa regulación e rexistro se establecen estas normas polas que se rexerá, sen prexuízo doutras que puidesen ditarse en desenvolvemento. O acollemento civil non terá valor legal nin presupón ningún privilexio ou preferencia do neno ou nena no acceso dos distintos servizos municipais. Artigo 2º Requisitos para o acollemento e o seu rexistro. Os acollementos levaranse a cabo, tras solicitude previa, a quen cumpra as seguintes condicións: - Recén nacidos/as e menores de 36 meses - Nenos e nenas adoptados/as ata un ano posterior á súa adopción As persoas solicitantes deben estar empadroadas en Oroso Artigo 3 º O acto de acollemento será presidido pola Alcaldía ou Concellería en quen delegue. A adscrición orgánica dos acollementos civís dependerá do Negociado de Estatística, Sección de Réxime Xurídico e Patrimonial e o Rexistro destes da Secretaría Xeral. Artigo 4 º A cerimonia de acollemento civil celebrarase a instancia da parte interesada e sen custo ningún para os/as solicitantes. As persoas solicitantes, nais, pais ou titores do menor achegarán como documentación necesaria o seu D. N. I. e a acreditación de estar empadroadas no Concello de Oroso. Artigo 5 º A cerimonia de acollemento será individual e consistirá nun acto público, que se celebrará en dependencias municipais (salón de actos do Concello ou outras dependencias, se fose preciso por razóns especiais ou sobrevidas), e no que se dará lectura aos artigos 12 e 27 da Convención sobre os Dereitos da Infancia da ONU e aos artigos 39.3 e 39.4 da Constitución Española, sen prexuízo da posibilidade de ler as persoas solicitantes ou a autoridade algún outro artigo ou texto. Poderán asistir á cerimonia familiares e amigos. Artigo 6 º No mesmo acto, os pais, nais ou titores legais do neno ou a nena e as persoas que actúen como testemuñas comprometeranse a coidalo/a e educalo/a nos principios democráticos e nos seus dereitos e deberes como cidadáns/ás. Artigo 7 º Nos asentamentos do rexistro de acollementos, figurarán os datos persoais da persoa solicitante e os do neno ou nena ao que se acolle e inscribe, acreditando o lugar e a data da celebración do acto de acollida civil. Os asentamentos realizaranse en follas numeradas e seguidas nun libro principal. Os responsables do Negociado de Estatística estudarán a documentación e o procedemento máis adecuado para o funcionamento deste rexistro. A Secretaría Xeral ou persoa en quen delegue dirixirá o rexistro e dará fe das inscricións. Artigo 8 º Protección da intimidade persoal. O tratamento automático dos datos que constan no rexistro requirirá o consentimento das persoas que ostenten a patria potestade do/a menor e, en todo caso, as actuacións respectarán estritamente a Lei Orgánica 15/99 de 13 de decembro, de protección de datos de carácter persoal. Poderanse expedir certificados a instancia das persoas solicitantes, de maneira gratuíta. Artigo 9 º O Concello dará publicidade á posibilidade de realizar acollementos civís na localidade a partir da aprobación das presentes normas. Oroso, 9 de febreiro de 2012 O alcalde, Manuel Mirás Franqueira.